CELEX: 32010R0300
Language: el
Date: 2010-04-12 00:00:00
Title: Κανονισμός (ΕΕ) αριθ. 300/2010 της Επιτροπής, της 12ης Απριλίου 2010 , για την καταχώριση ονομασίας στο μητρώο προστατευόμενων ονομασιών προέλευσης και προστατευόμενων γεωγραφικών ενδείξεων [Gentse azalea (ΠΓΕ)]

13.4.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 92/1
            
         ΚΑΝΟΝΙΣΜΌΣ (ΕΕ) αριθ. 300/2010 ΤΗΣ ΕΠΙΤΡΟΠΉΣ
   της 12ης Απριλίου 2010
   για την καταχώριση ονομασίας στο μητρώο προστατευόμενων ονομασιών προέλευσης και προστατευόμενων γεωγραφικών ενδείξεων [Gentse azalea (ΠΓΕ)]
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη:
   τη συνθήκη για τη λειτουργία της Ευρωπαϊκής Ένωσης,
   τον κανονισμό (ΕΚ) αριθ. 510/2006 του Συμβουλίου, της 20ής Μαρτίου 2006, για την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων (1), και ιδίως το άρθρο 7 παράγραφος 5 τρίτο και τέταρτο εδάφιο,
   Εκτιμώντας τα ακόλουθα:
   
               (1)
            
            
               Σύμφωνα με το άρθρο 6 παράγραφος 2 του κανονισμού (ΕΚ) αριθ. 510/2006 και κατ’ εφαρμογή του άρθρου 17 παράγραφος 2 του εν λόγω κανονισμού, η αίτηση που υπέβαλε το Βέλγιο για την καταχώριση της ονομασίας «Gentse azalea» δημοσιεύθηκε στην Επίσημη Εφημερίδα της Ευρωπαϊκής Ένωσης
                   (2).
            
         
               (2)
            
            
               Η Γερμανία υπέβαλε ένσταση κατά της καταχώρισης, σύμφωνα με το άρθρο 7 παράγραφος 1 του κανονισμού (ΕΚ) αριθ. 510/2006. Η ένσταση αυτή κρίθηκε αποδεκτή σύμφωνα με το άρθρο 7 παράγραφος 3 του εν λόγω κανονισμού.
            
         
               (3)
            
            
               Η Γερμανία ανέφερε στη δήλωση ένστασης ότι η καταχώριση της εν λόγω ονομασίας θα ήταν αντίθετη προς το άρθρο 2 του κανονισμού (ΕΚ) αριθ. 510/2006 και θα έβλαπτε την ύπαρξη μιας ονομασίας, ενός εμπορικού σήματος ή προϊόντων τα οποία κυκλοφορούσαν νομίμως στην αγορά επί πέντε τουλάχιστον έτη πριν από την ημερομηνία δημοσίευσης της ένστασης.
            
         
               (4)
            
            
               Με επιστολή της 6ης Μαρτίου 2009, η Επιτροπή κάλεσε τα ενδιαφερόμενα κράτη μέλη να επιζητήσουν συμφωνία μεταξύ τους με βάση τις εσωτερικές τους διαδικασίες.
            
         
               (5)
            
            
               Δεδομένου ότι δεν υπήρξε συμφωνία μεταξύ Γερμανίας και Βελγίου εντός των προβλεπόμενων προθεσμιών, η Επιτροπή οφείλει να λάβει απόφαση σύμφωνα με τη διαδικασία του άρθρου 15 παράγραφος 2 του κανονισμού (ΕΚ) αριθ. 510/2006.
            
         
               (6)
            
            
               Βάσει των στοιχείων που υπέβαλε η Γερμανία και μετά από ενδελεχή εξέταση, η Επιτροπή δεν δύναται να συμπεράνει ότι η καταχώριση της ονομασίας «Gentse azalea» θα ήταν αντίθετη προς τα άρθρα 2 και 3 του κανονισμού (ΕΚ) αριθ. 510/2006. Η Γερμανία υποστηρίζει ότι η οριοθετημένη στην αίτηση γεωγραφική περιοχή είναι ευρύτερη από την πόλη της Γάνδης, ότι δεν υπάρχει σύνδεση μεταξύ των δηλωθέντων χαρακτηριστικών του προϊόντος «Gentse azalea» και της γεωγραφικής περιοχής και ότι η ονομασία δεν χρησιμοποιείται. Από τα αποδεικτικά στοιχεία που υποβλήθηκαν με την αίτηση προκύπτει ότι το προϊόν «Gentse azalea» παράγεται εντός της οριοθετημένης γεωγραφικής περιοχής, ακόμη και εκτός των ορίων της πόλης της Γάνδης, ενώ με την αίτηση συνυποβλήθηκαν ετικέτες που αποδεικνύουν τη χρήση της ονομασίας στο εμπόριο. Η αίτηση καταχώρισης βασίζεται στην αποδεδειγμένη φήμη της ονομασίας «Gentse azalea» για φυτά σε γλάστρα.
            
         
               (7)
            
            
               Η Γερμανία ανέφερε ότι η καταχώριση της ονομασίας «Gentse azalea» ως προστατευόμενης γεωγραφικής ένδειξης θα έβλαπτε την ύπαρξη προϊόντων τα οποία κυκλοφορούν νομίμως στην αγορά παρέχοντας ανταγωνιστικό πλεονέκτημα (εμπορικό πλεονέκτημα) στους παραγωγούς αζαλέας της γεωγραφικής περιοχής σε σύγκριση με τους παραγωγούς άλλων περιοχών. Δεν υποβλήθηκαν αποδεικτικά στοιχεία από τα οποία να προκύπτει ότι η ονομασία «Gentse azalea» χρησιμοποιείται για την εμπορία φυτών σε γλάστρες παραγόμενων εκτός της περιοχής, ούτε ότι πρόκειται για καταχωρισμένο εμπορικό σήμα ή για προστατευόμενη ονομασία ποικιλίας φυτού. Επιπλέον, η ονομασία «Gentse azalea» χρησιμοποιείται ήδη στην αγορά για σημαντικό χρονικό διάστημα.
            
         
               (8)
            
            
               Με βάση τα ανωτέρω, η ονομασία «Gentse azalea» πρέπει να καταχωριστεί στο «Μητρώο προστατευόμενων ονομασιών προέλευσης και προστατευόμενων γεωγραφικών ενδείξεων». Οι προδιαγραφές και η σύνοψη τροποποιούνται ώστε να καταστεί σαφές ότι η ονομασία «Gentse azalea» χρησιμοποιείται για φυτά σε γλάστρα.
            
         
               (9)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής προστατευόμενων γεωγραφικών ενδείξεων και προστατευόμενων ονομασιών προέλευσης,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Καταχωρίζεται στο μητρώο η ονομασία που αναφέρεται στο παράρτημα Ι του παρόντος κανονισμού.
   Άρθρο 2
   Η σύνοψη, που περιλαμβάνει τα κύρια στοιχεία των προδιαγραφών, παρατίθεται στο παράρτημα ΙΙ του παρόντος κανονισμού.
   Άρθρο 3
   Ο παρών κανονισμός αρχίζει να ισχύει την εικοστή ημέρα από την ημερομηνία δημοσίευσής του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 12 Απριλίου 2010.
      
         
            Για την Επιτροπή
         
         
            Ο Πρόεδρος
         
         José Manuel BARROSO
      
   
   
      (1)  ΕΕ L 93 της 31.3.2006, σ. 12.
   
      (2)  ΕΕ C 198 της 5.8.2008, σ. 13.
   
      ΠΑΡΑΡΤΗΜΑ Ι
      Γεωργικά προϊόντα αναφερόμενα στο παράρτημα ΙΙ του κανονισμού (ΕΚ) αριθ. 510/2006:
      
         Κλάση 3.5:   Καλλωπιστικά άνθη και φυτά
      
      ΒΕΛΓΙΟ
      Gentse azalea (ΠΓΕ)
   
   
      ΠΑΡΑΡΤΗΜΑ II
      
         ΣΥΝΟΨΗ
      
      Κανονισμός (ΕΚ) αριθ. 510/2006 του Συμβουλίου για την προστασία των γεωγραφικών ενδείξεων και των ονομασιών προέλευσης
      
         GENTSE AZALEA
      
      Αριθμός ΕΚ: BE-PGI-005-0536-24.03.2006
      
         ΠΟΠ ( ) ΠΓΕ (X)
      
      Στην παρούσα σύνοψη παρατίθενται τα κύρια στοιχεία των προδιαγραφών του προϊόντος για ενημερωτικούς σκοπούς.
      1.   Αρμόδια υπηρεσία του κράτους μέλους:
      
      
                  Όνομα
               
               
                  :
               
               
                  Vlaamse Overheid, Departement Landbouw en Visserij, Afdeling Duurzame Landbouwontwikkeling
               
            
                  Διεύθυνση
               
               
                  :
               
               
                  Ellipsgebouw, Koning Albert II-laan 35, Bus 40, 1030 Brussels
               
            
                  Τηλ.
               
               
                  :
               
               
                  (+32-2) 552 78 84
               
            
                  Φαξ
               
               
                  :
               
               
                  (+32-2) 552 78 71
               
            
                  E-mail
               
               
                  :
               
               
                  lieve.desmit@lv.vlaanderen.be
               
            2.   Ομάδα:
      
      
                  Όνομα
               
               
                  :
               
               
                  Vereniging van Vlaamse Azaleatelers
               
            
                  Διεύθυνση
               
               
                  :
               
               
                  P/a Axelsvaardeken 29a, 9185 Wachtebeke
               
            
                  Τηλ.
               
               
                  :
               
               
                  (+32-9) 342 91 26
               
            
                  Φαξ
               
               
                  :
               
               
                  (+32-9) 342 92 14
               
            
                  E-mail
               
               
                  :
               
               
                  info@vaneetvelde.com
               
            
                  Σύνθεση
               
               
                  :
               
               
                  παραγωγοί/μεταποιητές (X) άλλοι (X)
               
            3.   Τύπος του προϊοντος:
      
      
                  Κλάση 3.5.
               
               
                  Καλλωπιστικά άνθη και φυτά
               
            4.   Προδιαγραφές του προϊόντος:
      
      [σύνοψη των απαιτήσεων σύμφωνα με το άρθρο 4 παράγραφος 2 του κανονισμού (ΕΚ) αριθ. 510/2006]
      4.1.   Ονομασία:
      
      «Gentse azalea»
      4.2.   Περιγραφή:
      
      Το προϊόν «Gentse azalea» (αζαλέα της Γάνδης) είναι η έτοιμη προς πώληση αζαλέα σε γλάστρα (Azalea indica ή Rhododendron simsii), από την πρώτη εμφάνιση χρώματος (στάδιο της «φλόγας του κεριού»). Είναι διαθέσιμο σε πολλά σχήματα (σφαιρικού θάμνου ή τυπικής αζαλέας, υψηλόμισχης, πυραμιδοειδούς και διάφορες άλλες ποικιλίες ασυνήθιστων σχημάτων) και χρώματα (λευκό, σομόν, κόκκινο, ρουμπινί, ρόδινο, ιώδες και μενεξεδί), είτε τελείως αμιγή είτε ανάμεικτα με άλλο χρώμα (σε νευρώσεις ή στις άκρες). Η μοναδικότητα της «Gentse azalea» είναι αποτέλεσμα μιας διαδικασίας παραγωγής προσανατολισμένης στην ποιότητα και βασισμένης στην παράδοση και την ποικιλομορφία.
      Η ποιότητα εξασφαλίζεται με τη συμμόρφωση με προκαθορισμένα ποιοτικά κριτήρια βασισμένα στην όψη του προϊόντος (π.χ. κατανομή των ανθοφόρων οφθαλμών, εμφάνιση χρώματος κατά 80 % τουλάχιστον), την ευκολία χρήσης (π.χ. να υπάρχει κενό στο κατώτερο τμήμα, ώστε να διευκολύνεται το πότισμα), την αξιοπιστία (π.χ. εγγυημένο χρώμα) και τα αισθητικά χαρακτηριστικά (π.χ. φρέσκια και πράσινη όψη). Είναι προϊόν γνωστό για την ποιότητά του, αποτέλεσμα πολύχρονης παράδοσης, τεχνογνωσίας, εκτεταμένης έρευνας και επαγγελματικής πληροφόρησης.
      4.3.   Γεωγραφική περιοχή:
      
      Η περιοχή παραγωγής καλύπτει το σύνολο της επαρχίας Ανατολικής Φλάνδρας (με πρωτεύουσα τη Γάνδη).
      4.4.   Απόδειξη προέλευσης:
      
      Η «Gentse azalea» πρέπει να προέρχεται από επιχείρηση εγγεγραμμένη στο μητρώο της αιτούσας ομάδας. Το εν λόγω μητρώο κοινοποιείται στον αρμόδιο οργανισμό ελέγχου. Οι εγγεγραμμένες επιχειρήσεις είναι είτε επιχειρήσεις καλλιέργειας αζαλέας (που καλλιεργούν αζαλέες από το στάδιο του μοσχεύματος έως το στάδιο της ενήλικης «πράσινης» αζαλέας ή έως την πρώτη εμφάνιση χρώματος) ή επιχειρήσεις εμπορίας/τεχνητής ωρίμασης (που αγοράζουν ενήλικες «πράσινες» αζαλέες και τις τοποθετούν σε χώρους τεχνητής ωρίμασης τουλάχιστον έως την πρώτη εμφάνιση χρώματος).
      Κάθε παραγωγός του φυτού σε γλάστρα «Gentse azalea» πρέπει να τηρεί τα πρότυπα του οργανισμού Project Azalea Kwaliteit (PAK). Αποστολή του PAK είναι η διατήρηση της υψηλής ποιότητας της «Gentse azalea» και ο ίδιος αποτελεί ένα μέσο διασφάλισης αυτής της ποιότητας. Κάθε εγγεγραμμένη επιχείρηση αναλαμβάνει την υποχρέωση να τηρεί τα καθορισμένα από τον PAK πρότυπα ποιότητας, υπογράφοντας τη χάρτα ποιότητας και λαμβάνοντας έναν αριθμό συμμετέχοντος και έναν αριθμό PAK. Για κάθε παρτίδα, οι εγγεγραμμένοι καλλιεργητές αζαλέας τηρούν δελτίο καλλιέργειας έως ότου τα φυτά σε γλάστρα είναι έτοιμα προς πώληση. Το δελτίο καλλιέργειας εγγυάται την εφαρμογή της μεθόδου καλλιέργειας και την τήρηση των προτύπων ποιότητας. Κατά τη μεταφορά προς την επιχείρηση τεχνητής ωρίμασης, οι «πράσινες» αζαλέες συνοδεύονται από δελτίο καλλιέργειας της σχετικής παρτίδας και από αυτοκόλλητο σήμα που αναφέρει τον αριθμό PAK. Τα έτοιμα προς πώληση φυτά σε γλάστρα, πριν από την έξοδό τους από την επιχείρηση καλλιέργειας ή τεχνητής ωρίμασης, σημαίνονται με την ετικέτα που αναφέρεται στο σημείο 4.8.
      4.5.   Μέθοδος παραγωγής:
      
      Η καλλιέργεια της «Gentse azalea» στο σύνολό της (από την παραγωγή μοσχευμάτων έως το στάδιο του ικανού για ανθοφορία φυτού σε γλάστρα) εκτελείται εντός της οριοθετημένης στο σημείο 4.3 γεωγραφικής περιοχής.
      Η «Gentse azalea» πολλαπλασιάζεται με μοσχεύματα ή με εμβολιασμό. Τα μοσχεύματα καλύπτονται αμέσως με πλαστική μεμβράνη. Κατόπιν η θερμοκρασία του πολλαπλασιαστικού υποστρώματος αυξάνεται στους 23 με 25 °C με ενδοδαπέδια θέρμανση.
      Η καλλιέργεια απαιτεί τακτικό κορυφολόγημα των φυτών. Για το σκοπό αυτό, αποκόπτεται το ανώτερο τμήμα του στελέχους, ώστε να δημιουργηθούν διακλαδώσεις. Το κορυφολόγημα επαναλαμβάνεται όσες φορές απαιτείται ώστε το τελικό προϊόν να αποκτήσει το επιθυμητό μέγεθος. Η πρώτη φάση της καλλιέργειας (συμπεριλαμβανόμενου του δεύτερου κορυφολογήματος) εκτελείται σε κλειστό χώρο, ενώ η υπόλοιπη διαδικασία καλλιέργειας έως την παραγωγή του τελικού προϊόντος μπορεί να συνεχιστεί σε κλειστό χώρο ή στο ύπαιθρο. Η πράσινη αζαλέα που έχει φτάσει στην τελική επιθυμητή διάμετρο περνάει στο στάδιο του σχηματισμού των ανθοφόρων οφθαλμών. Αρχικά απαιτείται έκθεση των φυτών σε χαμηλές θερμοκρασίες για ορισμένο χρονικό διάστημα. Αναλόγως της διάρκειας της έκθεσης, τα φυτά κατατάσσονται σε μία από τις εξής κατηγορίες: πολύ πρώιμα (από τις 15 Αυγούστου), πρώιμα (από την 1η Δεκεμβρίου), μετρίως πρώιμα (από τις 15 Ιανουαρίου) και όψιμα (από τις 15 Φεβρουαρίου). Οι πράσινες αζαλέες πωλούνται όταν οι ανθοφόροι οφθαλμοί είναι αρκετά ώριμοι. Τα καθορισμένα στο πλαίσιο του PAK πρότυπα εφαρμόζονται τόσο στις πράσινες όσο και στις ανθισμένες αζαλέες. Η ανθισμένη αζαλέα λαμβάνεται με τεχνητή ωρίμαση. Αυτή επιτυγχάνεται με τοποθέτηση των επαρκώς ώριμων φυτών γλάστρας σε θερμοκρασία τουλάχιστον 20 °C, τακτικό πότισμα και, συχνά, φωτισμό με τεχνητό φως. Διατίθενται στο εμπόριο μόλις εμφανιστεί το χρώμα (στάδιο της «φλόγας του κεριού»).
      4.6.   Δεσμός:
      
      Η αίτηση αναγνώρισης της «Gentse azalea» βασίζεται στη φήμη του προϊόντος. Η τυπική καλλιέργεια της «Gentse azalea» έχει προκύψει από τον συνδυασμό ιστορίας, φυσικών συνθηκών και ανθρώπινου παράγοντα.
      Κατά τους δύο προηγούμενους αιώνες, η περιοχή της Γάνδης υπήρξε κομβικό σημείο της καλλιέργειας και εμπορίας αζαλέας στη Δυτική Ευρώπη. Η έρευνα με αυτό το αντικείμενο, η διάδοση των πληροφοριών και η εμπορική διάθεση είναι επίσης συγκεντρωμένα στην περιοχή.
      Επιπλέον των ιστορικών αυτών συνθηκών, ορισμένα φυσικά στοιχεία έπαιξαν επίσης ρόλο στην ανάπτυξη της καλλιέργειας της αζαλέας εντός της οριοθετημένης περιοχής. Η περιοχή της Γάνδης χαρακτηρίζεται από ήπιο ωκεάνιο κλίμα, κατάλληλο για την παραγωγή αζαλέας. Επιπλέον, οι αζαλέες έχουν ανάγκη από διαπερατό έδαφος. Αρχικά καλλιεργούνταν σε υπόστρωμα από πευκοβελόνες και πλατύφυλλα, που ήταν διαθέσιμα στην περιοχή.
      Ο Judocus Huytens, ντόπιος κηπουρός, εισήγαγε στην περιοχή της Γάνδης αζαλέες από την Αγγλία το 1774, η δε Azalea indica εισήχθη το 1808 από τον άγγλο πλοίαρχο Welbanck. Καθοριστικό γεγονός για την επιτυχία της καλλιέργειας της αζαλέας υπήρξε η ίδρυση, το 1898, της Γεωργικής και Βοτανικής Εταιρείας (Maatschappij voor Landbouw en Kruidkunde) της Γάνδης.
      Η φήμη της «Gentse azalea» αποδεικνύεται από τα ακόλουθα:
      
                  —
               
               
                  Η πρώτη αζαλέα εκτέθηκε από τον βαρόνο Du Bois de Vroeylande κατά τη διάρκεια έκθεσης, στις 6 Φεβρουαρίου 1819. Από το 1839, διοργανώνεται μεγάλη ανθοκομική έκθεση ανά πενταετία, με διεθνή κριτική επιτροπή. Η έκθεση συνεχίζεται μέχρι σήμερα και είναι παγκοσμίως γνωστή ως «Gentse Floraliën».
               
            
                  —
               
               
                  Ο Louis Van Houtte υπήρξε πρωτοπόρος όσον αφορά την «Gentse azalea» γιατί τελειοποίησε τη μέθοδο καλλιέργειας, ενώ οι δικές του βελτιωτικές τεχνικές οδήγησαν στην ανάπτυξη πολλών νέων σχημάτων και χρωμάτων. Το 1839, ο Louis Van Houtte εξέδωσε τον πρώτο του κατάλογο, ο οποίος περιλάμβανε ήδη 97 ποικιλίες Azalea indica.
               
            
                  —
               
               
                  Στις 17 Μαΐου 1869 η «Gentse azalea» εκτέθηκε σε ανθοκομική έκθεση στην Αγία Πετρούπολη της Ρωσίας.
               
            
                  —
               
               
                  Η καλλιέργεια αζαλέας υπήρξε τόσο σημαντική για την περιοχή της Γάνδης, που το 1881 εκδόθηκε περιοδικό αφιερωμένο αποκλειστικά στις αζαλέες, με τίτλο «Iconographie des azalées de l’Inde».
               
            
                  —
               
               
                  Το 1893, ο Georges Truffaut έγραφε στο έργο του «Etude sur la culture et la végétation de l’Azalea Indica» (μελέτη περί καλλιέργειας και βλάστησης της Azalea indica): «Τα σημαντικότερα κέντρα καλλιέργειας της αζαλέας βρίσκονται στο Βέλγιο, ιδίως στην ευρύτερη περιοχή της Γάνδης».
               
            
                  —
               
               
                  Το 1938, εκδόθηκε στη Γάνδη γραμματόσημο που απεικόνιζε μια αζαλέα, με αφορμή την έκθεση αζαλέας που διήρκεσε 3 ημέρες, από 17 έως 19 Δεκεμβρίου.
               
            
                  —
               
               
                  Διάφορες δημοσιεύσεις πιστοποιούν τις άοκνες προσπάθειες των καλλιεργητών να δημιουργήσουν τη μεγαλύτερη δυνατή ποικιλία σχημάτων και χρωμάτων των φυτών γλάστρας. Στο «Landbouwtijdschrift» (περιοδικό για τη γεωργία), στο τεύχος του Οκτωβρίου 1954, ο F. Peeters αναφέρει: «Η καλλιέργεια αζαλέας, για την οποία η Γάνδη είναι διάσημη, απασχολεί πολλούς φυτοκόμους. Καλλιεργούνται πολυάριθμες ποικιλίες που διαφοροποιούνται από το χρώμα του άνθους και το σχήμα …».
               
            4.7.   Οργανισμός ελέγχου:
      
      
                  Όνομα
               
               
                  :
               
               
                  Federale Overheidsdienst Economie, K.M.O., Middenstand en Energie Algemene Directie Controle en Bemiddeling Tweede Afdeling Gespecialiseerde Diensten, Sectie A Controles Uitgaven EOGFL en Marktordening
               
            
                  Διεύθυνση
               
               
                  :
               
               
                  WTC III, Simon Bolivarlaan 30, 1000 Brussels, Belgium
               
            
                  Τηλ.
               
               
                  :
               
               
                  (+32-2) 208 40 40
               
            
                  Φαξ
               
               
                  :
               
               
                  (+32-2) 208 39 75
               
            
                  E-mail
               
               
                  :
               
               
                  Dirk.Demaeseneer@economie.fgov.be
               
            4.8.   Επισήμανση:
      
      Τα φυτά γλάστρας φέρουν ετικέτα με την ένδειξη «Gentse azalea», τον ευρωπαϊκό λογότυπο ΠΓΕ και τον αριθμό PAK.